Дэкаратыўнасць гэтага рукапісу дасягае свайго найвышэйшага ўзроўню. Здаецца, майстару падуладныя ўсе дзіўныя формы разнастайнага расліннага арнаменту, у адлюстраванні якога ён прымяняў фантазію. Каб вылучыць, падкрэсліць іх прыгажосць, ён выкарыстоўвае каляровыя фоны: чорны, карычневы (светлы і цёмны), аранжавы, вохрысты, светла-зялёны. Сустракаюцца двайныя фоны: у рамцы і ўнутры самога ўзору. Як і ў рукапісах XVIII ст., фон дадаткова ўпрыгожаны кропкавым арнаментам, але, акрамя таго, тут самі раслінныя элементы ў многіх застаўках і буквіцах таксама прапрацаваны сетачкай, рысачкамі, сняжынкамі, зорачкамі, кружочкамі і т. п.